Материалды сыноо

Материалды сыноо – материалдын технологиялык жана пайдалануу касиеттерин машина жана прибордун жардамы менен аныктоо. Материалды сыноо ар кандай максаттар үчүн – сырьёлордун касиетин аныктоо, даяр продукцияларды текшерүү, илимий из. иштери ж. б. үчүн пайдаланылат. Материалды сыноодо материалдын касиетин изилдөөнүн механикалык жана физикалык-химиялык методдору колдонулат. Кеңири мааниде материалдык сыноо механикалык сыноо – чоюу, кысуу, согуу, ийүү, толгоо ж. б.; физикалык сыноо – электр жана жылуулук өткөрүмдүүлүгүн, магниттик ж. б. касиеттерин аныктоо; химиялык сыноо – химиялык таасирге чыдамдуулугун аныктоо; структуралык (металлга карата металлографиялык деп аталат) сыноодо макроструктурасын (көзгө көрүнгөн түзүлүшүн), микроструктурасын (микроскоп менен көрүнгөн), кристалл структурасын (рентген нуру менен аныкталуучу) аныктоо болуп айырмаланат. 
Категория: Терминдер жана түшүнүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7